
Text rozhodnutia
Súd: Krajský súd Banská Bystrica Spisová značka: 24S/115/2015 Identifikačné číslo súdneho spisu: 6015200819 Dátum vydania rozhodnutia: 29. 04. 2016 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2016:6015200819.1 Rozhodnutie Krajský súd v Banskej Bystrici v senáte zloženom z predsedníčky senátu JUDr. Aleny Antalovej a členov senátu JUDr. Jany Novotnej a JUDr. Jozefa Zlochu v právnej veci žalobcu: Školský majetok, s.r.o., so sídlom Zacharovce 79, 979 01 Zacharovce, IČO: 47477024, zastúpeného JUDr. Miroslavom Katunským, advokátom, Advokátska kancelária JUDr. Katunský, JUDr. Kuzma a spol., Floriánska č. 16, 040 01 Košice proti žalovanému: Finančné riaditeľstvo Slovenskej republiky, Lazovná 63, 974 01 Banská Bystrica, o preskúmanie zákonnosti rozhodnutia a postupu žalovaného č. 1100307/1/167555/2015/2527 zo dňa 21.04.2015 takto r o z h o d o l : Žalobu z a m i e t a. Žalobcovi náhradu trov konania n e p r i z n á v a. o d ô v o d n e n i e : Daňový úrad Banská Bystrica, pobočka Rimavská Sobota (ďalej aj „správca dane“ alebo „prvostupňový správny orgán“) svojím rozhodnutím č. 9613401/5/5505210/2014/Ulic zo dňa 29.12.2014 (ďalej aj „prvostupňové rozhodnutie“) podľa § 68 ods. 5 a 6 zák. č. 563/2009 Z.z. o správe daní (Daňový poriadok) a o zmene a doplnení niektorých zákonov v znení neskorších predpisov (ďalej len „Daňový poriadok“) vyrubil žalobcovi (ďalej aj „daňový subjekt“) rozdiel v sume 65.500,- Eur na dani z pridanej hodnoty (ďalej len „DPH“) za zdaňovacie obdobie IV. štvrťrok 2013, nepriznal žalobcovi nadmerný odpočet v sume 55.249,15 Eur a vyrubil žalobcovi daň v sume 10.250,85 Eur. Z odôvodnenia rozhodnutia vyplýva, že správca dane v rámci daňovej kontroly zistil, že žalobca si odpočítal daň v sume 65.500,- Eur z faktúry č. 1301000 zo dňa 30.10.2013 v sume 393.000,- Eur (základ dane 327.500,- Eur, 20 % DPH 65.500,- Eur) vystavenej spoločnosťou LANDOX, s.r.o., Betliarska 12, Bratislava za dodanie nehnuteľnostI - kravína nachádzajúcej sa v k. ú. N. W., vedenej na LV č. XXX, na parc. č. XXX/XX súp. č. XXXX. K faktúre bola doložená kúpna zmluva uzatvorená medzi predávajúcim - spoločnosťou LANDOX s.r.o. a kupujúcim - žalobcom, predmetom ktorej bola vyššie uvedená nehnuteľnosť. Z odôvodnenia rozhodnutia vyplýva, že správca dane mal pochybnosti o vierohodnosti, úplnosti a pravdivosti žalobcom predložených dokladov (faktúra a kúpna zmluva), preto vykonal dokazovanie smerujúce k prevereniu skutočnosti, či žalobca fakturovanú nehnuteľnosť prijal a zakúpil od spoločnosti LANDOX s.r.o. uvedenej na faktúre. Výsledkom preverovania bolo zistenie, že nehnuteľnosť nebola spoločnosťou LANDOX s.r.o. žalobcovi v kontrolovanom období IV. štvrťrok 2013 dodaná, zdaniteľný obchod deklarovaný predmetnou faktúrou, resp. uzavretou kúpnou zmluvou nebol reálne uskutočnený, čím nevznikla daňovému subjektu LANDOX s.r.o. daňová povinnosť v zmysle § 19 ods. 1 zák. č. 222/2004 Z.z. o dani z pridanej hodnoty v znení neskorších predpisov (ďalej len „Zákon o DPH“) a platiteľovi - žalobcovi nevzniklo právo na odpočítanie dane tak, ako to ukladá Zákon o DPH. Z výpovede konateľa spoločnosti LANDOX s.r.o. M. K., v ktorej opísal okolnosti, za ktorých sa mal stať konateľom tejto spoločnosti a za ktorých mal podpísať kúpnu zmluvu o prevode nehnuteľností, ktorá je predmetom fakturácie, správca dane zistil, že M. K. nevedel, že je konateľom spoločnosti LANDOX s.r.o., faktúru č. 1301000 za LANDOX s.r.o. a kúpnu zmluvu podpisoval v marci 2014, v čase, keď bol overovať podpis u notára, nie 30.10.2013, ako je uvedené na kúpnej zmluve, pričom tieto podpísal z dôvodu, že za ním prišiel p. V., že potrebuje dať do poriadku papiere pre daňový úrad. V r. 2013 s nikým v mene spoločnosti LANDOX s.r.o. neobchodoval, nemá žiadne účtovné doklady od spoločnosti LANDOX s.r.o. Nevedel sa vyjadriť, či spoločnosť LANDOX s.r.o. vlastnila nehnuteľnosť, ani či ju využívala, on za spoločnosť kravín nekupoval. Nevedel uviesť, kedy spoločnosť LANDOX s.r.o. nadobudla právo disponovať s nehnuteľnosťou, on nikomu, t.j. ani žalobcovi kravín nepredával, neodovzdával, nevie ani kde je predmetná nehnuteľnosť, ani obec N. W.. Vklad nehnuteľnosti do katastra nehnuteľností bol povolený 22.04.2014. Správca dane z výpovede bývalého konateľa spoločnosti LANDOX s.r.o. W. V., zistil, že spoločnosť LANDOX s.r.o. obchodovala so žalobcom len pri predaji nehnuteľnosti (kravína), jednania prebehli s p. S., všetky doklady spoločnosti LANDOX s.r.o. boli zlikvidované. Novému konateľovi spoločnosti LANDOX s.r.o. M. K. neboli nikdy odovzdané. W. V. potvrdil, že faktúru aj kúpnu zmluvu z 30.10.2013 M. K. podpísal u notára začiatkom marca 2014. Ďalej vo výpovedi uviedol, že ho v lete 2013 oslovil Q. S., aby mu vystavil faktúru za predaj hospodárskej budovy - maštale pre žalobcu, predložil mu na podpis doklady, podľa ktorých predávala spoločnosť THT Slovakia s.r.o. spoločnosti LANDOX s.r.o. maštaľ v hodnote 3.600,- Eur a táto mala byť spoločnosti LANDOX s.r.o. s minimálnym časovým odstupom odpredaná pre žalobcu za kúpnu cenu 393.000,- Eur. Ďalej potvrdil, že faktúra za predaj maštale bola účelovo vystavená. Poprel obdržanie akejkoľvek pôžičky prostredníctvoM spoločnosti LANDOX s.r.o. od veriteľov THT Slovakia, resp. od žalobcu. Uvedené zmluvy o pôžičke boli vystavené len účelovo, aby vznikol dôvod na vzájomný zápočet v prípade uhradenia kúpnej ceny za maštaľ. Správca dane zabezpečil daňové informácie, z ktorých vyplýva, že žalobca v zastúpení konateľom Q. C. ako veriteľ poskytol v dobe od 02.06.2013 do 19.06.2013 v 15 prípadoch pôžičku spoločnosti LANDOX s.r.o. v zastúpení W. V. vo výške 5.000,- Eur, teda spolu 75.000,- Eur. Kúpna cena uvedená na faktúre č. 1301000 zo dňa 30.10.2013 v celkovej hodnote s DPH vo výške 393.000,- Eur mala byť uhradená uzatvorenou dohodou o započítaní vzájomných pohľadávok medzi žalobcom a spoločnosťou LANDOX s.r.o. v zastúpení M. K. dňa 20.11.2013. Správca dane zároveň zabezpečil kúpne zmluvy uzavreté medzi predávajúcou D. C. a kupujúcim - spoločnosťou THT Slovakia s.r.o. v zastúpení Q. C. z 12.03.2010, kúpnu zmluvu č. XXXX/XX uzatvorenou medzi predávajúcim THT Slovakia s.r.o. v zastúpení Q. S. a kupujúcim LANDOX s.r.o. v zastúpení W. V. zo dňa 30.07.2013, vrátane Dodatku č. 1 a kúpnu zmluvu medzi predávajúcim spoločnosťou LANDOX s.r.o. v zastúpení M. K. a kupujúcim Školský majetok s.r.o. (žalobca) v zastúpení Q. C. zo dňa 30.10.2013, Predmetom všetkých troch kúpnych zmlúv bola nehnuteľnosť nachádzajúca sa v katastrálnom území N. W. zapísanou na LV č. XXX súp. č. XXXX - kravín na parcele registra CKN XXX/XX v celosti. Z uvedených kúpnych zmlúv vyplýva, že spoločnosť THT Slovakia s.r.o. v zmysle kúpnej zmluvy z 12.03.2010 nadobudla uvedenú nehnuteľnosť za kúpnu cenu 10.000,- Eur, ktorú v zmysle kúpnej zmluvy č. XXXX/XX zo dňa 30.07.2013, v znení Dodatku č. 1 odpredala spoločnosti LANDOX s.r.o. za sumu 3.600,- Eur s DPH, od ktorej (spoločnosti LANDOX s.r.o.) tú istú nehnuteľnosť v zmysle kúpnej zmluvy zo dňa 30.10.2013 spoločnosť Školský majetok s.r.o. (žalobca) kúpil za kúpnu cenu 393.000,- Eur s DPH. Podľa výpisu z obchodného registra konateľmi spoločnosti THT Slovakia s.r.o. sú Q. C., T. C., Q. S. a V. C., pričom Q. C. je zároveň aj konateľom spoločnosti Školský majetok s.r.o. (žalobcu), spoločníkmi ktorej sú Q. C., Q. S., T. C. a V. C.. Z výpovede W. V. správca dane zistil, že spoločnosť LANDOX s.r.o. a žalobca nespolupracovali, k faktúre č. 130100 zo dňa 30.10.2013 v sume 393.000,- Eur za predaj nehnuteľností - kravína vystavenej spoločnosťou LANDOX s.r.o., ktorej konateľom v čase vystavenia faktúry bol M. K., uviedol, že faktúru vyhotovil Q. S.. W. V. potvrdil, že maštaľ nevidel, predávala sa na papieri v technickom stave, v akom ju spoločnosť LANDOX s.r.o. nadobudla od spoločnosti THT Slovakia s.r.o. Zo strany spoločnosti LANDOX s.r.o. neboli na budove vykonané žiadne rekonštrukcie. W. V. uviedol, že túto maštaľ kúpil len na papieri od Q. S., ktorý zastupoval spoločnosť THT Slovakia s.r.o. na základe Kúpnej zmluvy z 30.07.2013 uzatvorenej medzi spoločnosťou THT Slovakia s.r.o. a spoločnosťou LANDOX s.r.o., ktorej bol v tom čase konateľom a to za sumu 3.600,- Eur, pričom v mesiaci október 2013 došlo k odovzdaniu a prepisu firmy LANDOX s.r.o. z jeho osoby na osobu M. K. z J.. W. V. uviedol, že zastupoval M. K. do ukončenia procesu predaja nehnuteľnosti - maštale. Dňa 30.10.2013 bola vyhotovená kúpna zmluva na predmetnú maštaľ a to Q. S. medzi predávajúcim spoločnosťou LANDOX s.r.o., ale už v zastúpení M. K. a na strane kupujúceho spoločnosťou Školský majetok s.r.o. (žalobca) v zastúpení Q. C.. Na základe tejto zmluvy došlo k odpredaju uvedenej maštale žalobcovi za sumu 393.000,- Eur. Uviedol, že k tejto faktúre bola vystavená dohoda o započítaní vzájomných pohľadávok, avšak v skutočnosti medzi spoločnosťami k započítaniu vzájomných pohľadávok nedošlo, uvedené doklady boli vystavené spätne za účelom vydokladovania platby za predmetnú faktúru. Keďže M. K. nepristúpil na požiadavku Q. S. previesť maštaľ na Školský majetok s.r.o., uvedený prepis mal dotiahnuť W. V., ktorý navštívil M. K. v prvý marcový týždeň 2014 a až následne odovzdal doklady potrebné na prepis maštale Q. S.. Správca dane s poukazom na § 19 ods. 1 Zákona o DPH, podľa ktorého daňová povinnosť vzniká dňom dodania tovaru ( pričom dňom dodania tovaru je deň, keď kupujúci nadobudne právo nakladať s tovarom ako vlastník), pri prevode alebo prechode nehnuteľností je dňom dodania deň odovzdania nehnuteľnosti do užívania, ak je tento deň skorší ako deň zápisu vlastníckeho práva k nehnuteľnosti do katastra nehnuteľnosti uviedol, že v zdaňovacom období IV. kvartál 2013 nedošlo k odovzdaniu predmetnej nehnuteľnosti - kravína spoločnosťou LANDOX s.r.o. spoločnosti Školský majetok s.r.o. a ani k zápisu vlastníckeho práva k predmetnej nehnuteľnosti - kravína do katastra nehnuteľností. Pokiaľ žalobca tvrdil, že k dodaniu a odovzdaniu stavby došlo 30.10.2013, a teda od toho dňa mal žalobca právo nakladať s nehnuteľnosťou ako so svojím vlastníctvom, čoho dôkazom mala byť aj skutočnosť, že dňa 12.03.2014 bola vykonaná ohliadka nehnuteľností pracovníkmi správcu dane v miestnom zisťovaní, kde žalobca sprístupnil zamestnancom správcu dane túto nehnuteľnosť k ohliadke, a to ešte pred dňom zápisu do katastra dňa 22.04.2014. Správca dane konštatoval, že aj keď mal žalobca kľúče od predmetnej nehnuteľnosti a sprístupnil správcovi dane kravín, táto skutočnosť ešte neznamená, že mal aj právo nakladať s nehnuteľnosťou ako vlastník. Poukázal na Zápisnicu o ústnom pojednávaní z 19.11.2014, podľa ktorej sa M. K., konateľ spoločnosti LANDOX s.r.o. vyjadril, že protokolárne odovzdanie nehnuteľnosti nebolo uskutočnené, žiaden preberací protokol o odovzdaní a prevzatí nehnuteľností nebol spísaný, z čoho správca dane vyvodil, že žalobca nepreukázal, že došlo k odovzdaniu a k prevodu nehnuteľností. Správca dane z vyššie uvedeného vyvodil, že išlo o úmyselné konanie daňového subjektu (žalobcu) s cieľom získať daňovú výhodu. Podľa správcu dane reálne síce z právneho hľadiska došlo k zápisu zmeny vlastníckeho práva v katastri nehnuteľností, ale správca dane získal také dôkazy, na základe ktorých je možné spochybniť aj zápis zmien vlastníckych práv v katastri nehnuteľností, čo vyplýva z vyjadrení W. V. v zápisnici od OČTK, z vyjadrení M. K. dňa 05.05.2014 a 19.11.2014, zo skutočnosti, že k zmene vlastníckych práv došlo úmyselne v krátkom časovom rozpätí, pričom predajná cena je oproti kúpnej cene od THT Slovakia s.r.o. neprimerane nadhodnotená, pričom sa nevykonalo žiadne zhodnotenie budovy v čase od ceny 3.600,- Eur po cenu 393.000,- Eur, teda stanovenie ceny 393.000,- Eur nemá ekonomické opodstatnenie a nehnuteľnosť bola dodaná len z dôvodu odpočítania dane z neprimerane vysokej dohodnutej ceny, pričom zúčastnené spoločnosti sú personálne prepojené. Z vyššie uvedeného ako aj zo zistení popísaných v Protokole z daňovej kontroly č. 9613401/5/3951784/2014/Ulic zo dňa 21.08.2014 (ďalej aj „Protokol“) správca dane vyvodil záver, že žalobca si neoprávnene uplatnil právo odpočítať daň z faktúry č. 1301000 zo dňa 30.10.2013 v sume 65.500,- Eur, čím porušil ust. § 49 ods. 1 a § 51 ods. 2 Zákona o DPH. Správca dane konštatoval, že spoločnosti LANDOX s.r.o. nevznikla daňová povinnosť v zmysle § 19 ods. 1 Zákona o DPH z faktúry č. 1301000 zo dňa 30.10.2013 v celkovej sume 393.000,- Eur (základ dane 327.500,- Eur a 20 % DPH 65.500,- Eur) vystavenej spoločnosťou LANDOX s.r.o. Bratislava za dodanie nehnuteľnosti - kravína, nachádzajúcej sa v k. ú. N. W. vedenej na LV č. XXX na parc. č. XXX/XX súp. č. XXXX, ktorá bola účelovo vyhotovená a podpísaná spolu s predmetnou kúpnou zmluvou, a tak nevzniklo ani právo odpočítať daň daňovému subjektu Školský majetok s.r.o. (žalobca). Kupujúci - žalobca nenadobudol právo v zdaňovacom období IV. kvartál 2013 nakladať s nehnuteľnosťou ako vlastník, nakoľko prevod v katastri nastal dňa 22.04.2014. Spoločnosť LANDOX s.r.o. predmetnú nehnuteľnosť nepredala, nakoľko M. K. sa vyjadril, že ako jediný konateľ LANDOX s.r.o. neodovzdal nehnuteľnosť daňovému subjektu Školský majetok s.r.o. a daňový subjekt Školský majetok s.r.o. nepreukázal žiadnym relevantným dôkazom (podpísaný odovzdávací a preberací protokol, resp. ustanovenia v kúpnej zmluve), že došlo k odovzdaniu nehnuteľností. Z uvedených dôvodov žalobcovi nepriznal uplatnené právo na odpočítanie DPH za IV. štvrťrok 2013 vo výške 65.500,- Eur. Správca dane poukázal na nutnosť splnenia podmienok stanovených v § 49 ods. 1 a 2 Zákona o DPH s tým, že pokiaľ si uplatnil platiteľ nárok na odpočítanie dane z dodávateľskej faktúry, musí byť schopný preukázať, že zdaniteľné obchody boli uskutočnené a nepostačuje iba predloženie faktúry. Samotná existencia faktúry, na ktorej je uvedená DPH, a teda to, že daňový subjekt - žalobca má faktúru vyhotovenú iným platiteľom dane, ak nie je podložená reálnym dodaním tovaru, nezakladá právo na odpočítanie dane uvedenej na faktúre. Uskutočnenie zdaniteľných obchodov - dodanie tovaru a služieb, vznik daňovej povinnosti a následne právo odpočítať daň, nie je možné deklarovať len po formálnej stránke (vystavenou dodávateľskou faktúrou), ale aj po obsahovej stránke (reálnym preukázaním dodania tovaru a služby). Splnenie formálnej stránky je síce jednou z podmienok, aby bolo na základe týchto dokladov uznané odpočítanie dane, tieto doklady však musia byť odrazom reálneho plnenia, ktoré preukazuje daňový subjekt. Uvedené preverovaný daňový subjekt podľa správcu dane nenaplnil. Proti vyššie uvedenému rozhodnutiu prvostupňového správneho orgánu podal žalobca v zákonom stanovenej lehote odvolanie. Žalovaný svojím rozhodnutím č. 1100307/1/16755/2015/2527 zo dňa 21.04.2015 (ďalej aj „napadnuté rozhodnutie“) podľa § 74 ods. 4 Daňového poriadku odvolaním napadnuté rozhodnutie potvrdil. Žalovaný sa v odvolacom konaní stotožnil so závermi správcu dane, že žalobca nepreukázal splnenie zákonných podmienok na odpočet DPH v zmysle Zákona o DPH. Konštatoval, že výsledky dokazovania správcu dane spochybnili tvrdenie žalobcu o dodaní nehnuteľnosti uvedenej na spornej faktúre spôsobom a v termínoch ako uvádza žalobca, t.j. 30.10.2013. Pokiaľ žalobca tvrdil, že k dodaniu nehnuteľností došlo 30.10.2013 a to dňom vystavenia spornej faktúry, ktorá v danom prípade nahrádza aj dodací list, ďalej že konateľ spoločnosti LANDOX s.r.o. p. K. spornú faktúru vystavil a podpísal v deň, ako je na nej uvedené a ako to sám pri výsluchu správcu dane potvrdil, ďalej to, že kúpna zmluva zo dňa 30.10.2013 bola uzavretá 30.10.2013, t.j. v deň, keď bola oboma zmluvnými stranami podpísaná a na tejto skutočnosti nič nemení ani to, že podpis konateľa spoločnosti LANDOX s.r.o. bol osvedčený, uznaný za svoj až v marci 2014, pričom k prevodu vlastníckeho práva na jej základe došlo dňom 22.04.2014, ako aj to, že odo dňa 30.10.2013 mal daňový subjekt - žalobca prístup do nehnuteľností a nakladal s ňou ako s vlastnou, žalovaný poukázal na ust. § 19 ods. 1 Zákona o DPH, v zmysle ktorého daňová povinnosť vzniká dňom dodania tovaru, pričom dňom dodania tovaru je deň, keď kupujúci nadobudne právo nakladať s tovarom ako vlastník; pri prevode alebo prechode nehnuteľnosti je dňom dodania deň odovzdania nehnuteľnosti do užívania, ak je tento deň skorší ako deň zápisu vlastníckeho práva k nehnuteľnosti do katastra nehnuteľností. Zo slovného spojenia „ako vlastník“ podľa žalovaného vyplýva, že pri určení toho, či bolo uskutočnené dodanie tovaru, nie je dôležité nadobudnutie právneho vlastníctva k tovaru kupujúcim. Pre uskutočnenie zdaniteľného obchodu dodaním tovaru je rozhodujúce, aby došlo k prevodu ekonomického vlastníctva k tovaru, to znamená, že v okamihu odovzdania tovaru nemusí prejsť právne vlastníctvo k tovaru, ale dôležité je, aby kupujúci získal právo disponovať s tovarom ako vlastník. Žalovaný konštatoval, že námietky žalobcu, ktorými deklaruje, ako sa obchodná transakcia uskutočnila, nie sú v súlade s celkovými zisteniami správcu dane. Z dôkazov získaných správcom dane počas kontroly v súvislosti so spornou faktúrou a kúpnou zmluvou vyplýva, že uskutočnenie zdaniteľného obchodu ňou deklarovaného - predaj nehnuteľnosti - kravína daňovému subjektu (žalobcovi) spôsobom a v termínoch, ako uvádza daňový subjekt, vyvoláva pochybnosti. Poukázal na vyjadrenie M. K., že spornú faktúru a kúpnu zmluvu podpisoval v marci 2014, nie 30.10.2013, nevedel sa vyjadriť, kedy spoločnosť LANDOX s.r.o. nadobudla právo disponovať s nehnuteľnosťou - kravínom ako vlastník a jednoznačne sa vyjadril, že on nikomu nič neodovzdával. Zároveň uviedol, že kúpnu zmluvu a spornú faktúru podpisoval začiatkom roka 2014, podľa pečiatky overenia podpisu to bolo 05.03.2014, keď bol u notára podpisovať listiny, nebolo to teda 30.10.2013, ako je uvedené v kúpnej zmluve. Tieto tvrdenia potvrdil aj p. V., ktorý uviedol, že kúpna zmluva bola podpísaná p. K. u notára začiatkom marca 2014. K podpisu faktúry uviedol, že túto podpisoval p. K., neuviedol však kedy. Nemožno teda považovať za preukázané, že sporná faktúra a kúpna zmluva boli podpísané 30.10.2013. Rovnako nebolo preukázané, že sporná faktúra bola vystavená p. K., ktorý nedisponuje žiadnymi dokladmi. Žalobca nepreukázal, že právo nakladať s nehnuteľnosťou ako vlastník získal od spoločnosti LANDOX s.r.o. práve dňom 30.10.2013. Žalovaný poukázal na rozpor vo výpovedi žalobcu, podľa ktorého kúpna zmluva bola podpísaná 30.10.2013 (a teda bola podľa žalobcu platne uzatvorená v deň, keď bola oboma zmluvnými stranami podpísaná, hoci podpis konateľa spoločnosti LANDOX s.r.o. bol uznaný za svoj až v marci 2014), oproti výpovedi p. K. a p. V., ktorí vo svojich výpovediach nepotvrdili, že kúpna zmluva bola podpísaná 30.10.2013. Naopak zhodne potvrdili, že kúpna zmluva bola podpísaná u notára začiatkom marca 2014. Žalovaný v odôvodnení svojho rozhodnutia poukázal na to, že zákon vymenúva, kedy je potrebný úradne osvedčený podpis na zmluve, koho podpis musí byť osvedčený a tiež explicitne uvádza výnimky z tohto pravidla. Osvedčenie podpisu vykonáva notár v zmysle Notárskeho poriadku alebo obvodný úrad či obec podľa zák. č. 59/2001 Z.z. Podľa § 58 ods. 1 zákona SNR č. 323/1992 Zb. o notároch a notárskej činnosti (ďalej len „Notársky poriadok“) legalizáciou notár alebo ním poverený zamestnanec osvedčuje, že osoba, ktorej podpis má byť osvedčený v jeho prítomnosti, listinu vlastnoručne podpísala alebo podpis na listine uznala pred ním za vlastný. Osvedčenie pravosti podpisu zákon umožňuje vykonať dvomi spôsobmi a to - účastník listinu pred notárom vlastnoručne podpíše alebo účastník pred notárom vyhlási, že uznáva svoj podpis na listine za vlastný (§ 58 ods. 2 písm. d/ Notárskeho poriadku). Osvedčenie pravosti podpisu sa vyznačí vo forme osvedčovacej doložky, ktorá je verejnou listinou a obsahuje zákonom stanovené údaje. V danom prípade z osvedčovacej doložky uvedenej na kúpnej zmluve jednoznačne vyplýva, že p. K. listinu pred notárom vlastnoručne podpísal a to dňa 05.03.2014. Podľa žalovaného teda neobstojí námietka žalobcu, ktorou tvrdí, že kúpna zmluva bola uzavretá 30.10.2013, t.j. v deň, keď bola oboma zmluvnými stranami podpísaná a že podpis konateľa spoločnosti LANDOX s.r.o. bol osvedčený - uznaný za svoj až v marci 2014. Podľa žalovaného neobstojí ani námietka žalobcu, že odovzdanie nehnuteľnosti daňovému subjektu (žalobcovi) dňom 30.10.2013, t.j. v deň uzavretia kúpnej zmluvy bolo preukázané a že o tejto skutočnosti mal správca dane vedomosť z vlastnej kontrolnej činnosti. Zamestnanci správcu dane síce vykonali dňa 12.03.2014 miestne zisťovanie u žalobcu, ale jeho predmetom bolo preverenie správnosti podaného daňového priznania za zdaňovacie obdobie IV. štvrťrok 2013, pričom miestne zisťovanie predchádzalo výkonu daňovej kontroly, a teda v čase výkonu miestneho zisťovania správca dane nedisponoval informáciami, ktoré zistil v priebehu výkonu daňovej kontroly, pretože nadmerný odpočet si uplatnil v daňovom priznaní žalobca a nie spoločnosť LANDOX s.r.o. Žalobca síce disponoval v danom čase kľúčmi od predmetnej nehnuteľnosti a umožnil zamestnancom správcu dane vykonanie ohliadky, z kontextu výpovede p. K. však vyplýva, že p. K. kľúčmi k tejto nehnuteľnosti nedisponoval nikdy, pretože sa jednoznačne vyjadril, že nevie nič o tom, či a ako spoločnosť LANDOX s.r.o. využívala túto nehnuteľnosť, ani nevedel, že spoločnosť túto nehnuteľnosť mala, nevedel sa vyjadriť, kedy nadobudla spoločnosť LANDOX s.r.o. právo disponovať s predmetnou nehnuteľnosťou ako vlastník, jednoznačne sa vyjadril, že nikomu nič neodovzdával, nepredával, ani nevedel, kde má byť kravín, ani kde je N. W.. Žalovaný poukázal na výpoveď p. V., že spoločnosť LANDOX s.r.o. nadobudla predmetnú nehnuteľnosť od spoločnosti THT Slovakia s.r.o., ktorej konateľmi a spoločníkmi sú podľa výpisu z obchodného registra personálne prepojené osoby so žalobcom a zo žiadneho z vyjadrení p. V. ani p. K. nevyplýva, že by p. V. alebo p. K. disponovali kľúčmi od predmetnej nehnuteľnosti. Z uvedeného podľa žalovaného vyplýva, že kľúče boli v rukách stále tých istých osôb, ktoré mali k nehnuteľnosti prístup a to spoločnosť THT Slovakia s.r.o. Získanými dôkazmi sa nepreukázalo, že došlo k reálnemu odovzdaniu predmetnej nehnuteľnosti, účinky ekonomického vlastníctva teda neboli preukázané. Daňový subjekt - žalobca mal povinnosť predložiť dôkazy potvrdzujúce jeho tvrdenia a správca dane nie je povinný označiť, akým spôsobom má daňový subjekt okrem daňových dokladov, ktorých vierohodnosť vo vzťahu k ich obsahu bola vyhodnotením výsledkov dokazovania spochybnená, preukázať pravdivosť svojich tvrdení. Pre posudzovanie otázky, či došlo k odovzdaniu nehnuteľností a prevodu ekonomického vlastníctva dňa 30.10.2013 žalovaný uzavrel, že daňový subjekt o tom nepredložil objektívne dôkazy. Pokiaľ žalobca v odvolaní namietal, že správca dane vychádzal zo záveru, že kúpna zmluva je neplatná, žalovaný konštatoval, že takéto konštatovanie sa v rozhodnutí správcu dane neuvádza, správca dane len konštatoval, že síce z právneho hľadiska došlo k zápisu zmeny vlastníckeho práva v katastri nehnuteľností, ale správca dane získal také dôkazy, na základe ktorých je možné spochybniť aj tento zápis. Napokon túto námietku žalovaný považoval za nedôvodnú aj z toho dôvodu, že predmetom konania je posudzovanie nároku na odpočítanie dane za IV. štvrťrok 2013, pričom k zápisu vlastníckych práv k predmetnej nehnuteľnosti došlo až v r. 2014. Žalovaný v odôvodnení napadnutého rozhodnutia ďalej konštatoval, že zistenia správcu dane sú v súlade s listom Okresného riaditeľstva Policajného zboru v Rimavskej Sobote, odbor kriminálnej polície zo 14.07.2014, v ktorom sa uvádza, že vystavenie spornej faktúry bolo účelové, p. K. neboli odovzdané žiadne účtovné doklady spoločnosti LANDOX s.r.o., pretože boli skartované, p. V. potvrdil, že maštaľ ani nevidel, predávala sa na papieri v technickom stave, v akom ju spoločnosť LANDOX s.r.o. nadobudla od spoločnosti THT Slovakia s.r.o., spoločnosť LANDOX s.r.o. v skutočnosti s daňovým subjektom (žalobcom) nespolupracovala. Správca dane tieto zistenia uviedol aj v protokole s daňovej kontroly. Žalobca sa k týmto zisteniam nevyjadril. Hoci v danom prípade nastala zmena vlastníckeho práva v katastri nehnuteľností a nastali účinky právneho vlastníctva (v apríli 2014), nepreukázanie deklarovaných skutočností v kontrolovanom zdaňovacom období treba podľa žalovaného považovať za neunesenie dôkazného bremena zo strany daňového subjektu - žalobcu, pričom pri neunesení dôkazného bremena na strane daňového subjektu je jeho následkom neuznanie tvrdených skutočností za dokázané s príslušnými hmotnoprávnymi následkami. Keďže žalobca nepredložil relevantné dôkazy, ktoré by vierohodným spôsobom odstránili pochybnosti správcu dane, správca dane podľa žalovaného postupoval správne, keď žalobcovi odpočítanie DPH zo spornej faktúry neuznal. Žalovaný poukázal na to, že Zákon o DPH v § 49 a § 51 stanovuje podmienky, ktoré musia byť splnené, aby daňovému subjektu, ktorý má postavenie platiteľa DPH vzniklo právo odpočítať DPH z tovarov a služieb, ktoré sú mu dodané. Jednou zo základných podmienok je, že pri predmetnom tovare alebo službe vznikla daňová povinnosť, t.j. prišlo k skutočnému dodaniu tovaru alebo služieb v tuzemsku, a to dodaniu tou spoločnosťou, ktorá voči daňovému subjektu DPH uplatňuje v ním vystavenej faktúre. V prípade, ak zdaniteľný obchod podľa faktúry nie je uskutočnený, potom len formálna existencia faktúry, či jej zaúčtovanie, nie je predpokladom pre odpočítanie DPH podľa Zákona o DPH. Žalovaný uzavrel, že daňový subjekt neuniesol dôkazné bremeno, ktoré v daňovom konaní spočívalo na ňom, pretože pri daňovom konaní sa uplatňuje zásada prejednávacia a nie zásada vyhľadávacia. Zákonná povinnosť musí byť nielen uvedená na dokladoch, ale musí byť aj skutočne vykonaná, pričom všetky údaje musia byť pravdivo uvedené a osobami na dokladoch zrealizované. Vystavením faktúry a zmluvy nenastanú zákonné podmienky pre uplatnenie odpočítania DPH. Údaje obsiahnuté vo faktúrach musia mať povahu faktúr, ktoré v prípade pochybností preukazuje daňový subjekt. Na základe uvedeného žalovaný rozhodol tak, že odvolaním napadnuté rozhodnutie správcu dane potvrdil. Žalobca sa žalobou podanou 25.06.2015 domáhal preskúmania zákonnosti rozhodnutia žalovaného zo dňa 21.04.2015, ktorým bolo potvrdené rozhodnutie správcu dane zo dňa 29.12.2014. Žiadal, aby súd napadnuté rozhodnutie žalovaného zrušil a vec mu vrátil na ďalšie konanie. V žalobe tvrdil, že žalovaný vo svojom rozhodnutí vychádzal z nedostatočne zisteného skutkového stavu, z ktorého vyvodil nesprávne skutkové závery a vec nesprávne právne posúdil, pričom svoje rozhodnutie nedostatočne zdôvodnil, v dôsledku čoho je napadnuté rozhodnutie žalovaného vecne nesprávne a ukracuje žalobcu na jeho právach a právom chránených záujmoch. Z odôvodnenia rozhodnutia žalovaného podľa žalobcu vyplýva, že dôvodom pre určenie rozdielu v sume 55.249,15 Eur na DPH za zdaňovacie obdobie IV. štvrťrok 2013 žalobcovi je skutočnosť, že dôkazy, ktoré daňový subjekt predložil v súvislosti so spornou faktúrou, právne relevantnými spôsobmi nevyvrátili pochybnosť, že tovar - nehnuteľnosť uvedená na spornej faktúre bola skutočne dodaná tým spôsobom a v tých termínoch, ako to deklaruje daňový subjekt. Z rozhodnutia žalovaného teda možno vyvodiť, že nepovažoval za „pochybné“ samotné dodanie tovaru - nehnuteľnosti, ale spôsob a termín jej dodania. Prevažná časť odôvodnenia rozhodnutia žalovaného je však venovaná úplne iným otázkam, než je spôsob a termín dodania nehnuteľností. Podľa žalobcu sú závery žalovaného vo vzťahu k otázke spôsobu a termínu dodania nehnuteľnosti nesprávne. Žalobca s poukazom na § 19 ods. 1 Zákona o DPH uviedol, že existujú len dve možnosti stanovenia spôsobu a dňa dodania nehnuteľnosti a to deň odovzdania nehnuteľnosti do užívania a deň zápisu vlastníckeho práva do katastra nehnuteľností. V posudzovanom prípade žalobca tvrdí, že mu bola nehnuteľnosť odovzdaná do užívania ešte predtým, ako došlo k zápisu jeho vlastníckeho práva do katastra nehnuteľností. Pre odovzdanie nehnuteľnosti do užívania zákon nestanovuje žiadne formálne náležitosti, môže k nemu dôjsť akokoľvek formou teda aj ústne aj konkludentným spôsobom, aj faktickým výkonom užívacieho práva. Skutočnosť, či k odovzdaniu nehnuteľnosti do užívania skutočne došlo sa podľa žalobcu prejaví tak, že budúci nadobúdateľ nehnuteľnosť skutočne užíva a vlastník voči tomu nenamieta. Rozhodujúcou skutočnosťou preukazujúcou a potvrdzujúcou, že k odovzdaniu nehnuteľnosti do užívania skutočne došlo je preto jej skutočné faktické používanie. Žalobca v žalobe uviedol, že nepochybným spôsobom preukázal, že nehnuteľnosť užíval už predtým, ako došlo k zápisu jeho vlastníckeho práva do katastra nehnuteľností, o čom svedčí ohliadka spornej nehnuteľnosti, ktorú vykonali zamestnanci správcu dane 12.03.2014 a ktorú ohliadku im umožnil vykonať žalobca, ktorý disponoval všetkými kľúčmi od nehnuteľnosti a správal sa pritom nad akúkoľvek pochybnosť ako užívateľ tejto nehnuteľnosti. Právo užívať vec patrí vlastníkovi. Vlastník môže prenechať toto právo tretej osobe. Nehnuteľnosť teda mohol užívať buď jej vlastník alebo tretia osoba. Žalovaný pritom vo svojom rozhodnutí vychádza zo zistenia, že vlastník (spoločnosť LANDOX s.r.o. zastúpená jej štatutárnym orgánom p. K.) sa jednoznačne vyjadril, že absolútne nevie o tom, že spoločnosť LANDOX s.r.o. využívala túto nehnuteľnosť. Ak teda pôvodný vlastník LANDOX s.r.o. jednoznačne uviedol, že on nehnuteľnosť neužíval a žalobca tvrdí a preukazuje to okrem iného zápisom z ohliadky vykonanej zamestnancami správcu dane, že on nehnuteľnosť užíval už pred zápisom jeho vlastníckeho práva do katastra nehnuteľností, je podľa žalobcu nejasné, v čom spočíva pochybnosť žalovaného vyslovená v jeho rozhodnutí o tom, že nehnuteľnosť bola skutočne dodaná tým spôsobom, ako to deklaruje žalobca. Ak medzi jednotlivými dvomi do úvahy prichádzajúcimi užívateľmi jeden (LANDOX s.r.o.) tvrdí, že on nehnuteľnosť neužíval a druhý (žalobca) tvrdí, že on nehnuteľnosť skutočne užíval, táto dôkazná situácia nenecháva priestor pre žiadnu logicky zdôvodniteľnú pochybnosť, a preto žalobca považuje skutkový záver žalovaného o potrebe vyvrátenia jeho neodôvodnenej pochybnosti právne relevantným spôsobom za nesprávny a nezákonný. Pokiaľ je nesporné, že spoločnosť LANDOX s.r.o. nehnuteľnosť nikdy neužívala a žalobca túto nehnuteľnosť preukázateľne užíval dňa 12.03.2014, teda pred zápisom jeho vlastníckeho práva do katastra nehnuteľností, nie je vecný a logický dôvod pre pochybnosť, že túto nehnuteľnosť užíval už aj 30.10.2013. Žiaden dôkaz o tom, že by žalobca začal užívať nehnuteľnosť v iný deň než 30.10.2013 žalovaný vo svojom rozhodnutí neuvádza, jeho pochybnosť o dni (termíne) začatia užívania nehnuteľnosti žalobcom (v žalobe nesprávne uvedené žalovaným) je podľa žalobcu bez opory vo vykonaných dôkazoch, v dôsledku čoho je rozhodnutie žalovaného nepreskúmateľné a v konečnom dôsledku nesprávne a nezákonné. Vo vzťahu k otázke vzniku kúpnej zmluvy a k otázke hodnotenia dôkazov žalovaným žalobca v žalobe uviedol, že kúpna zmluva bola skutočne podpísaná 30.10.2013, na jej základe predávajúci mohol dňa 30.10.2013 vystaviť faktúru na zaplatenie kúpnej ceny a kupujúci mohol túto faktúru v IV. štvrťroku 2013 zaúčtovať. Pre tento účel nebolo právne významné, že podpis predávajúceho na kúpnej zmluve nebol úradne overený, pretože overenie podpisu nemá vplyv ani na platnosť, ani na účinnosť zmluvy. Na to, aby úspešne prebehol vklad vlastníckeho práva do katastra nehnuteľností však bolo potrebné, aby predávajúci (konateľ p. Kocúr) svoj podpis na kúpnej zmluve úradne overil. Žalobca v žalobe tvrdil, že p. K. zmluvu „zapotrošil“, a preto bolo potrebné odovzdať mu ďalšie vyhotovenie kúpnej zmluvy z 30.10.2013, aby na tomto vyhotovení mohol dať overiť svoj podpis, čo p. K. dňa 05.03.2014 skutočne aj urobil a tak bolo možné uskutočniť vklad vlastníckeho práva v prospech žalobcu. Žalobca v žalobe uviedol, že žalovaný sa v napadnutom rozhodnutí odvoláva nekriticky na výpovede a tvrdenia p. K., ako konateľa spoločnosti LANDOX s.r.o. len z toho dôvodu, aby spochybnil tvrdenia či dôkazy žalobcu. P. K. bol konateľom spoločnosti, ktorá neodškriepiteľne (s overeným podpisom a zápisom v katastri nehnuteľností) predala žalobcovi nehnuteľnosť, čím tejto spoločnosti vznikla nemalá daňová povinnosť. Z rozhodnutia žalovaného je zrejmé, že spoločnosť LANDOX s.r.o. však napriek tomu žiadnu daň nezaplatila a účtovné doklady skartovala. Je preto v záujme p. K., ako osoby zodpovednej za vedenie účtovníctva a za zaplatenie dane spoločnosťou LANDOX s.r.o., aby tvrdil, že síce niečo podpísal, ale že sa žiadny predaj nekonal. Vo vzťahu k posudzovaniu zápisu zmeny vlastníckeho práva v katastri nehnuteľností žalovaným žalobca v žalobe poukázal na to, že žalovaný konštatoval, že „predmetom konania je posudzovanie nároku na odpočítanie dane za IV. štvrťrok 2013, pričom k zápisu vlastníckych práv k predmetnej nehnuteľnosti došlo až v r. 2014.“ Podľa žalobcu možno medzi riadkami v odôvodnení rozhodnutia žalovaného zistiť, že žalovaný zrejme pochybuje o samotnom dodaní tovaru - nehnuteľnosti. Napriek tomu vo svojom rozhodnutí jasne a jednoznačne uvádza, že pochybným zostal spôsob a termín dodania a nie dodanie samotné. Žalobca vzhľadom na vyššie uvedené skutočnosti považuje rozhodnutie žalovaného opierajúce sa o záver o neoprávnenom odpočte DPH pre pochybnosti o spôsobe a termíne dodania nehnuteľnosti za nedôvodné, nesprávne, sčasti nepreskúmateľné až zmätočné a v konečnom dôsledku nezákonné. Žalovaný v písomnom vyjadrení k žalobe z 09.09.2015 poukázal na dôvody uvedené v napadnutom rozhodnutí, ktorým potvrdil rozhodnutie správcu dane, ktorým bol žalobcovi vyrubený rozdiel v sume 65.500,- Eur na DPH za zdaňovacie obdobie IV. štvrťrok 2013. V písomnom vyjadrení sa zároveň vyjadril k dôvodom žaloby. Pokiaľ žalobca v žalobe tvrdil, že závery žalovaného vo vzťahu k otázke spôsobu a termínu dodania nehnuteľností sú nesprávne, uvedené námietky sú podľa žalovaného irelevantné vzhľadom k rozporom vo vyjadreniach samotného žalobcu, p. K. a p. V., ako aj vyplývajúce z celkových zistení správcu dane. Žalobca tvrdil, že k dodaniu nehnuteľnosti došlo 30.10.2013 a to dňom vystavenia spornej faktúry, ktorá v danom prípade nahrádza aj dodací list. Konateľ spoločnosti LANDOX s.r.o. p. K. podľa žalobcu spornú faktúru vystavil a podpísal v deň, ako je na nej uvedené a ako to sám pri výsluchu správcu dane mal potvrdiť. Kúpna zmluva zo dňa 30.10.2013 bola podľa žalobcu uzavretá 30.10.2013, t.j. v deň, keď bola oboma zmluvnými stranami podpísaná, na tejto skutočnosti nemení nič ani to, že podpis konateľa spoločnosti LANDOX s.r.o. bol osvedčený - uznaný za svoj až v marci 2014, pričom k prevodu vlastníckeho práva na jej základe došlo dňa 22.04.2014. Žalobca tvrdil, že od 30.10.2013 mal prístup do nehnuteľnosti a nakladal s ňou ako s vlastnou. Z uvedeného vyvodil, že uplatnenie odpočítania DPH v IV. štvrťroku 2013 je správne. Žalovaný v tejto súvislosti poukázal na znenie ust. § 19 ods. 1, § 49 ods. 1 a 51 ods. 2 Zákona o DPH. Poukázal na vyjadrenie p. K., podľa ktorého spornú faktúru a kúpnu zmluvu podpisoval v marci 2014, nie 30.10.2013, pričom nevedel, kedy spoločnosť LANDOX s.r.o. nadobudla právo disponovať s nehnuteľnosťou ako vlastník a jednoznačne sa vyjadril, že nikomu nič neodovzdával. Tieto tvrdenia potvrdil p. V. najmä vo vzťahu k tvrdeniu, že kúpna zmluva bola podpísaná p. K. u notára začiatkom marca 2014. Podľa žalovaného teda nemožno považovať za preukázané, že sporná faktúra a kúpna zmluva boli podpísané 30.10.2013 a rovnako nebolo preukázané, že sporná faktúra bola vystavená p. K., ktorý nedisponuje žiadnymi dokladmi. Žalobca podľa žalovaného nepreukázal, že právo nakladať s nehnuteľnosťou ako vlastník získal od spoločnosti LANDOX s.r.o. práve dňom 30.10.2013. Ani p. K., ani p. V. vo svojich výpovediach neuviedli, že kúpna zmluva bola podpísaná 30.10.2013, zhodne však uviedli, že kúpna zmluva bola podpísaná u notára začiatkom roka, resp. začiatkom marca 2014. Z osvedčovacej doložky uvedenej na kúpnej zmluve jednoznačne vyplýva, že p. K. listinu pred notárom vlastnoručne podpísal 05.03.2014, pričom námietku žalobcu, v ktorej uvádza, že p. K. zmluvu podpísanú 30.10.2013 bez úradne overeného podpisu „zapotrošil“, považuje žalovaný za irelevantnú až podozrivú, keďže v procese daňovej kontroly žalobca uvedené nenamietal a za neopodstatnenú považoval žalovaný aj domnienku, že kúpna zmluva bez úradne overeného podpisu nebola vyhotovená len v jednom exemplári, ktorý by mal výlučne p. K. a žalobca, teda nadobúdateľ nehnuteľnosti, by touto zmluvou nedisponoval. Vyjadrenie žalobcu žalovaný považoval za účelové a je reakciou na dôkaznú situáciu zistenú v daňovom konaní. Žalovaný poukázal na povinnosť žalobcu preukazovať skutočnosti, ktoré majú vplyv na správne určenie dane v zmysle § 24 ods. 1 Daňového poriadku. Pokiaľ žalobca v žalobe poukázal na zistenie správcu dane, že spoločnosť LANDOX s.r.o. jednoznačne uviedla, že nehnuteľnosť nikdy neužívala a žalobca preukázateľne túto nehnuteľnosť užíval 12.03.2014, žalovaný sa s touto námietkou vysporiadal v odôvodnení napadnutého rozhodnutia. Žalovaný v tejto súvislosti poukázal na tvrdenie p. V., že spoločnosť LANDOX s.r.o. nadobudla predmetnú nehnuteľnosť od spoločnosti THT Slovakia s.r.o., ktorej konateľmi a spoločníkmi sú podľa výpisu z obchodného registra personálne prepojené osoby so žalobcom, zo žiadneho z vyjadrení p. V., ani p. K. nevyplýva, že by p. V., resp. p. K. disponovali kľúčmi od predmetnej nehnuteľnosti a z uvedeného plynie odôvodnená domnienka, že kľúče boli v rukách stále tých istých osôb, ktoré mali k nehnuteľnosti prístup a to spoločnosť THT Slovakia s.r.o. Získanými dôkazmi sa teda nepreukázalo, že došlo k reálnemu odovzdaniu predmetnej nehnuteľnosti medzi LANDOX s.r.o. a žalobcom v kontrolovanom zdaňovacom období, účinky ekonomického vlastníctva neboli preukázané. Žalobca nepredložil objektívne dôkazy o tom, že došlo k odovzdaniu nehnuteľností a prevodu ekonomického vlastníctva dňa 30.10.2013. K námietke žalobcu týkajúcej sa posudzovania zápisu zmeny vlastníckeho práva v katastri nehnuteľností žalovaný uviedol, že predmetom konania je posudzovanie nároku na odpočítanie dane za IV. štvrťrok 2013 zo spornej faktúry za dodanie nehnuteľností a splnenie zákonom stanovených podmienok v kontrolovanom zdaňovacom období, ktoré však žalobcom v tomto zdaňovacom období preukázané nebolo. Žalovaný poukázal na to, že rozhodnutím správcu dane bol vyrubený rozdiel v sume 65.500,- Eur na DPH za zdaňovacie obdobie IV. štvrťrok 2013 (nadmerný odpočet nepriznaný v sume 55.249,15 Eur a vyrubená daň v sume 10.250,85 Eur) a nie 55.249,15 Eur, ako žalobca nesprávne uviedol v žalobe. K námietke žalobcu, že prevažná časť odôvodnenia žalovaného rozhodnutia je venovaná iným otázkam, než je spôsob a termín dodania nehnuteľností žalovaný uviedol, že v odôvodnení napadnutého rozhodnutia sa žalovaný vysporiadal s námietkami žalobcu uvedenými v odvolaní vo vzťahu k prvostupňovému rozhodnutiu. Žalovaný odmietol názor žalobcu, že rozhodnutie je nezákonné, nesprávne a nepreskúmateľné, a preto navrhol, aby súd žalobu zamietol. Krajský súd v Banskej Bystrici ako súd príslušný na konanie podľa § 246 ods. 1 a § 246a ods. 1 O.s.p. preskúmal napadnuté rozhodnutie, ako aj konanie a rozhodnutie, ktoré mu predchádzalo v rozsahu a z dôvodov uvedených v žalobe (§ 249 ods. 2 O.s.p.) a po prejednaní veci na nariadenom pojednávaní dospel k záveru, že žaloba nie je dôvodná. Právny zástupca žalobcu na pojednávaní trval na dôvodoch nezákonnosti napadnutého rozhodnutia žalovaného uvedených v žalobe, pričom rozhodnutie považoval za nezákonné z dôvodu, že boli nesprávne vyhodnotené dôkazy a skutočnosti, ktoré boli rozhodné pre právne posúdenie veci, pričom boli nesprávne aplikované ustanovenia Zákona o DPH. V tomto prípade malo byť aplikované ust. § 38 Zákona o DPH a predmetná nehnuteľnosť mala byť oslobodená od dane. Uviedol, že súd musí preskúmať na základe podanej žaloby napadnuté rozhodnutie v tom zmysle, či bolo vydané podľa ustanovení, podľa ktorých vydané malo byť. Vyslovil názor, že súd musí aj bez upozornenia žalobcu, pokiaľ namieta nesprávne právne posúdenie, skúmať, aké ustanovenie malo byť na rozhodnutie predmetnej veci použité a takýto postup považuje za súladný so zákonom. Vyslovil presvedčenie, že pokiaľ takúto argumentáciu ohľadne nesprávnej aplikácie ust. § 38 Zákona o DPH použil právny zástupca žalobcu až na pojednávaní, nejde o rozšírenie dôvodov žaloby. Nevedel sa však vyjadriť k tomu, aký má skutočnosť, že predmetný obchod mal byť oslobodený od dane v zmysle § 38 Zákona o DPH, vplyv na zákonnosť napadnutého rozhodnutia. Žiadal napadnuté rozhodnutie žalovaného zrušiť a vec vrátiť na ďalšie konanie. Zástupkyňa žalovaného na pojednávaní uviedla, že zotrváva na písomnom vyjadrení k žalobe, ako aj na odôvodnení rozhodnutia žalovaného i rozhodnutia správcu dane. Uplatnenie odpočtu žalobcu v IV. kvartáli 2013 nebolo oprávnené a bolo účelové. K prednesu právneho zástupcu žalobcu na pojednávaní uviedla, že pokiaľ by bolo plnenie oslobodené od DPH, spoločnosť LANDOX s.r.o. by musela vystaviť faktúru bez dane a žalobca by musel zdaniť obchod sám a následne si uplatniť odpočet DPH v prípade, ak by boli splnené podmienky na odpočet. Spoločnosť LANDOX s.r.o. (dodávateľ) vo faktúre uviedol dodanie s DPH. Dodávateľ sa teda sám rozhodol, že oslobodenie od dane nebude uplatňovať. Zistenia správcu dane vo vzťahu k ním posudzovanému uplatneniu nadmerného odpočtu potvrdzujú aj šetrenia a zápisnice, ktoré boli predložené správcovi dane, resp. žalovanému z OOPZ. Z administratívneho spisu súd zistil, že Daňový úrad Banská Bystrica, pobočka Rimavská Sobota vykonal u žalobcu daňovú kontrolu na zistenie oprávnenosti nároku na vrátenie nadmerného odpočtu za zdaňovacie obdobie IV. štvrťrok 2013 na základe Oznámenia o daňovej kontrole na zistenie oprávnenosti nároku na vrátenie nadmerného odpočtu zo dňa 13.03.2014, ktoré bolo splnomocnenému zástupcovi žalobcu doručené 18.03.2014. Žalobca si odpočítal v kontrolovanom zdaňovacom období daň v sume 65.500,- Eur z faktúry č. 1301000 zo dňa 30.10.2013, dátum vzniku daňovej povinnosti 30.10.2013, v sume 393.000,- Eur, základ dane 327.500,- Eur, 20 % DPH 65.500,- Eur, dodávateľ LANDOX s.r.o. Bratislava, druh tovaru - nehnuteľnosť v k. ú. N. W., vedená na LV č. XXX, súp. č. XXXX - kravín na parc. č. XXX/XX. K predmetnej faktúre bola doložená kúpna zmluva uzatvorená medzi predávajúcim spoločnosťou LANDOX s.r.o. a kupujúcim - žalobcom, predmetom ktorej je predaj nehnuteľnosti - kravína, nachádzajúcej sa v k. ú. N. W., zapísanej na LV č. XXX súp. č. XXXX, na parc. registra C-KN XXX/XX (ďalej len „kúpna zmluva“). V administratívnom spise sa nachádza Zápisnica o miestnom zisťovaní zo dňa 12.03.2014, predmetom ktorého bolo preverenie správnosti podaného Daňového priznania za zdaňovacie obdobie IV. kvartál 2013, ktorého sa za žalobcu zúčastnil splnomocnený zástupca p. V. C.. Zo zápisnice vyplýva, že splnomocnený zástupca žalobcu zamestnancom správcu dane predložil faktúru č. 1301000 zo dňa 30.10.2013 od dodávateľa LANDOX s.r.o. Bratislava, z ktorej si uplatnil nadmerný odpočet, pričom predmetom faktúry bol nákup nehnuteľnosti nachádzajúcej sa v k. ú. N. W., LV č. XXX, súp. č. XXXX - kravín na parc. č. XXX/XX sume 393.000,- Eur. Zo zápisnice vyplýva, že zamestnanci správcu dane vykonali ohliadku nehnuteľnosti, pričom zistili, že sa jedná o starší kravín v areáli bývalého poľnohospodárskeho družstva. Z predmetnej faktúry, ktorá sa vo fotokópii nachádza v administratívnom spise súd zistil, že na faktúre č. 1301000 s dátumom vyhotovenia 30.10.2013 je ako dodávateľ uvedená spoločnosť LANDOX s.r.o. Bratislava, ako odberateľ Školský majetok s.r.o. Zacharovce, pričom predmetom fakturácie je nehnuteľnosť v k. ú. N. Pokoradz, LV č. XXX, súp. č. XXXX v celkovej hodnote 393.000,- Eur. Faktúra je opatrená pečiatkou dodávateľa (LANDOX s.r.o. Bratislava) a podpisom s tým, že ju vystavil M. K. - konateľ (uvedený údaj je vyhotovený vo forme pečiatky). Z fotokópie kúpnej zmluvy nachádzajúcej sa v administratívnom spise, súd zistil, že kúpnu zmluvu uzavreli ako predávajúci LANDOX s.r.o. Bratislava, zastúpená konateľom M. K. a kupujúci Školský majetok s.r.o. Zacharovce, zastúpený konateľom Q. C., predmetom kúpnej zmluvy je nehnuteľnosť nachádzajúca sa v k. ú. N. W., zapísaná na LV č. XXX - stavba súp. č. XXXX kravín na parc. registra C-KN XXX/XX, dohodnutá kúpna cena predstavuje 393.000,- Eur s DPH. Podľa čl. 5 kúpnej zmluvy kupujúci nadobudne vlastnícke právo k prevádzanej nehnuteľnosti z tejto kúpnej zmluvy vkladom do katastra nehnuteľností. Kúpna zmluva je datovaná v Rožňave dňa 30.10.2013 a opatrená je za kupujúceho pečiatkou Školský majetok s.r.o. Zacharovce a podpisom a za predávajúceho pečiatkou LANDOX s.r.o. Bratislava a podpisom, pričom súčasťou kúpnej zmluvy je osvedčovacia doložka o pravosti podpisu vyhotovená notárkou JUDr. Máriou Barabášovou, Spišská Nová Ves. Z osvedčovacej doložky o pravosti podpisu súd zistil, že podľa knihy osvedčovania pravosti podpisov notárka osvedčila pravosť podpisu M. K., J., ktorý listinu pred notárkou vlastnoručne podpísal v Spišskej Novej Vsi dňa 05.03.2014. Z administratívneho spisu súd ďalej zistil, že správca dane za účelom preverenia uskutočnenia zdaniteľného obchodu týkajúceho sa spornej faktúry zaslal dožiadanie na Daňový úrad Bratislava bolo oznámenie, že spoločnosť LANDOX s.r.o. bola ako platiteľ DPH registrovaná od 30.08.2012 do 31.03.2014, posledné daňové priznanie k DPH podala za zdaňovacie obdobie október 2013, ktoré sa však správcovi dane nepodarilo preveriť. Konateľ spoločnosť LANDOX s.r.o. p. K., ani bývalý konateľ spoločnosti LANDOX s.r.o. p. V. sa na predvolanie k správcovi dane nedostavili. Zo Zápisnice o ústnom pojednávaní vyhotovenej dožiadaným správcom dane (Daňový úrad Košice) zo dňa 05.05.2014, predmetom ktorého bolo vypočutie M. K. v súvislosti s výkonom daňovej kontroly u žalobcu (upovedomenie o vypočutí svedka bolo doručené zástupcovi žalobcu 11.04.2014) vyplýva, že M. K. vo výpovedi uviedol, že nevedel, že je konateľom spoločnosti LANDOX s.r.o., dozvedel sa o tom až v januári 2014, keď bol vypovedať ako svedok v inej veci. Nevedel sa vyjadriť, od akého dátumu je konateľom spoločnosti, obchodný podiel spoločnosti nekúpil. Uviedol, že ho navštívil p. B., ktorý ho odviezol na matriku v Spišskej Novej Vsi podpísať nejaké papiere, nemal čas ani možnosť ich prečítať. Od predchádzajúceho konateľa spoločnosti neprevzal žiadne listiny ani dokumenty spoločnosti LANDOX s.r.o. Uviedol, že spornú faktúru aj kúpnu zmluvu podpisoval u notára, keď bol podpisovať staré veci, podľa pečiatky overenia podpisu to bolo 05.03.2014, nebolo to 30.10.2013, ako to stojí na kúpnej zmluve. Uviedol, že podpis na dohode o vzájomnom započítaní pohľadávok z 20.11.2013 je jeho, ale o vzájomných záväzkoch a pohľadávkach nevie nič, nevie čo bolo predmetom zápočtu, nevedel, či spoločnosť LANDOX s.r.o. vykonávala v období, ako sa stal konateľom nejakú ekonomickú činnosť, on osobne nič nevykonával, nemal disponibilné práva k účtu spoločnosti. Nevedel sa vyjadriť, či spoločnosť LANDOX s.r.o. obchodovala v r. 2013 so žalobcom, on osobne s nikým v mene spoločnosti LANDOX s.r.o. neobchodoval, nevedel od koho kúpila spoločnosť LANDOX s.r.o. nehnuteľnosť, ktorá je predmetom preverovania, nevedel, či si spoločnosť LANDOX s.r.o. požičala od žalobcu finančné prostriedky, on osobne si od nikoho nič nepožičiaval. K podpisu faktúry a kúpnej zmluvy uviedol, že za ním prišiel domov pán z Rožňavy, ktorého pozná z videnia, ale meno nevie a požiadal ho, že si potrebuje dať do poriadku staré veci od predošlého majiteľa p. V.. Išli k notárovi, kde prišiel p. V. a vysvetlil mu, že si potrebuje dať dokopy staré papiere, keďže chcú začať s opravou nehnuteľnosti - kravína. Zo Zápisnice o ústnom pojednávaní zo 17.06.2014, predmetom ktorého bolo vypočutie svedka W. V., ktorého vypočutia sa zúčastnil aj zástupca žalobcu vyplýva, že W. V. (bývalý konateľ spoločnosti LANDOX s.r.o.) uviedol, že spoločnosť LANDOX s.r.o. v r. 2013 so žalobcom obchodovala len v rámci tohto obchodu - predaja nehnuteľností. Jednania prebehli s p. S., predmet obchodu je súčasťou vyšetrovania OČTK. Svedok uviedol, že vzhľadom na možnosť trestného stíhania, ktoré už medzičasom prebieha, boli všetky doklady spoločnosti LANDOX s.r.o. zlikvidované. K odovzdaniu účtovných dokladov spoločnosti LANDOX s.r.o. novému konateľovi svedok uviedol, že napriek tomu, že existuje preberací protokol o odovzdaní účtovných dokladov, tieto neboli nikdy odovzdané. Žalobca ho kontaktoval prostredníctvom p. S., výhradne s ním jednal vo veci uskutočnenia obchodných transakcií - predaja nehnuteľnosti. Faktúru č. 1301000 podpísal p. K., ktorý podpisoval aj kúpnu zmluvu zo dňa 30.10.2013, pričom túto podpisoval u notára začiatkom marca 2014. Svedok ďalej uviedol, že kravín nadobudla spoločnosť LANDOX s.r.o. od spoločnosti THT Slovakia s.r.o., pričom p. V. jednal s p. S., jednalo sa o sumu 3.600,- Eur. Na otázku, či spoločnosť LANDOX s.r.o. zapožičala finančné prostriedky od žalobcu, uviedol, že nie, je to predmetom prebiehajúceho vyšetrovania. O úhrade faktúry zo dňa 30.10.2013 nemal vedomosť. Z úradného záznamu z 21.08.2014 vyhotoveného správcom dane vyplýva, že zamestnanci správcu dane nahliadli do spisového obalu vyhotoveného pri daňovej kontrole na zistenie oprávnenosti nároku na vrátenie nadmerného odpočtu za obdobie jún 2013 u daňového subjektu THT Slovakia s.r.o. Zacharovce, z ktorého si vyhotovili fotokópiu odpovede na žiadosť o súčinnosť - vyrozumenie o vykonaných opatreniach č. ORPZ-RS-OKP-110-028/2014 zo dňa 14.07.2014 zaslanú Okresným riaditeľstvom PZ v Rimavskej Sobote. Z predmetného podania vyplýva, že z výsluchu W. V. bolo zistené, že v dobe od 01.06.2013 do 20.09.2013 bol jediným konateľom spoločnosti LANDOX s.r.o., pričom ho na prelome mesiacov jún a júl 2013 oslovil Q. S., aby mu vystavil faktúru na vykrytie briketovacej linky pre spoločnosť THT Slovakia s.r.o. a faktúru pre spoločnosť Školský majetok s.r.o. v prípade hospodárskej budovy - maštale. W. V. ako odmenu za vystavenie uvedených dvoch faktúr mal obdržať motorové vozidlo v hodnote 10 až 12 tisíc Eur. Pri ďalšom stretnutí boli W. V. zo strany Q. S. predložené doklady na podpis vo veci hospodárskej budovy - maštale, v zmysle ktorých spoločnosť THT Slovakia s.r.o. predávala maštaľ spoločnosti LANDOX s.r.o. v hodnote 3.600,- Eur, ktorá nehnuteľnosť mala byť spoločnosťou LANDOX s.r.o. s minimálnym časovým odstupom odpredaná pre Školský majetok s.r.o. v hodnote 393.000,- Eur. W. V. potvrdil nedodanie briketovacej linky pre odberateľa THT Slovakia s.r.o. Uvedená faktúra bola účelovo vystavená. Obdobne to bolo aj v prípade nehnuteľnosti - maštale. W. V. poprel obdržanie akejkoľvek pôžičky prostredníctvom spoločnosti LANDOX s.r.o. od veriteľov THT Slovakia s.r.o., resp. Školský majetok s.r.o. Uvedené zmluvy boli vystavené účelovo, aby vznikol dôvod na vzájomný zápočet v prípade uhradenia briketovacej linky, resp. maštale. Všetky doklady boli svedkovi predložené Q. S.. V mesiaci september 2013 W. V. predal obchodné podiely spoločnosti LANDOX s.r.o. osobe menom M. K., ktorý mu bol predstavený ako bezdomovec, ktorému neboli odovzdané žiadne účtovné doklady spoločnosti LANDOX s.r.o., nakoľko tieto boli už skôr skartované. Súčasťou administratívneho spisu je overená fotokópia LV č. XXX k. ú. N. W., na ktorom je uvedený chronologický zoznam vlastníkov, ktorí nehnuteľnosť evidovanú na LV vlastnili, resp. vlastnia, pričom ku zmenám jednotlivých vlastníkov došlo na základe listín, ktoré správcovi dane predložil vo fotokópiách Okresný úrad Rimavská Sobota, katastrálny odbor v prílohe listu doručeného 26.05.2014 (Dohoda o vydaní a prevzatí vyporiadacieho podielu z 27.12.1999, Kúpna zmluva spísaná vo forme notárskej zápisnice zo dňa 12.05.2000, rozhodnutie Správy katastra Rimavská Sobota zo dňa 12.01.2010 a právny titul nadobudnutia predmetnej nehnuteľnosti D. C. [Darovacia zmluva zo dňa 18.12.2009], rozhodnutie Správy katastra Rimavská Sobota z 30.12.2010 o povolení vkladu vlastníckeho práva do katastra nehnuteľností k predmetnej nehnuteľnosti v prospech THT Slovakia s.r.o. Zacharovce na základe kúpnej zmluvy uzatvorenej medzi D. C. a THT Slovakia s.r.o. zo dňa 12.03.2010, pričom predmetom kúpnej zmluvy bola stavba kravína súp. č. XXXX za kúpnu cenu 10.000,- Eur, rozhodnutie Okresného úradu Rimavská Sobota, katastrálny odbor zo 04.10.2013, ktorým bol povolený vklad vlastníckeho práva do katastra nehnuteľností k nehnuteľnosti - kravín súp. č. XXXX v prospech spoločnosti LANDOX s.r.o. Bratislava na základe kúpnej zmluvy č. 2013/01 uzatvorenej 16.09.2013 medzi THT Slovakia s.r.o. a LANDOX s.r.o., predmetom ktorej bol kravín súp. č. XXXX za kúpnu cenu 3.600,- Eur, rozhodnutie Okresného úradu Rimavská Sobota, katastrálny odbor z 22.04.2014, ktorým bol povolený vklad vlastníckeho práva do katastra nehnuteľností k nehnuteľnosti - kravín súp. č. XXXX v prospech Školský majetok s.r.o. Zacharovce (žalobca) na základe kúpnej zmluvy uzavretej medzi účastníkmi LANDOX s.r.o. a Školský majetok s.r.o. zo dňa 30.10.2013 za kúpnu cenu 393.000,- Eur s DPH. Vklad predmetnej kúpnej zmluvy bol povolený dňa 22.04.2014. Správca dane vypracoval dňa 21.08.2014 Protokol z daňovej kontroly na zistenie oprávnenosti nároku na vrátenie nadmerného odpočtu podľa Zákona o DPH pod č. 9613401/5/3951784/2014/Ulic. Protokol spolu s výzvou na vyjadrenie sa k zisteniam uvedeným v Protokole bol doručený žalobcovi dňa 12.09.2014. K zisteniam uvedeným v protokole o daňovej kontrole sa žalobca vyjadril podaním doručeným elektronicky 03.10.2014. Vo vyrubovacom konaní správca dane vypočul ako svedka M. K., o čom spísal Zápisnicu o ústnom pojednávaní dňa 19.11.2014. Žalobca bol písomne upovedomený o výsluchu svedka a jeho splnomocnený zástupca sa na ústne pojednávanie konané dňa 19.11.2014 nedostavil. M. K. vo výpovedi opísal okolnosti, za ktorých sa dozvedel, že je konateľom spoločnosti s tým, že mu boli podstrčené papiere na podpis. K činnosti spoločnosti LANDOX s.r.o. sa nevedel vyjadriť. K faktúre č. 1301000 zo dňa 30.10.2013 uviedol, že túto faktúru podpísal, pečiatku na ňu nedal. Pri notárovi pečiatka na tejto faktúre nebola, niekto ju tam dal dodatočne. Svedok opísal okolnosti, za ktorých za ním prišiel p. V., ktorého nepoznal, predstavil sa mu ako bývalý majiteľ spoločnosti LANDOX s.r.o. M. K. podpisoval papiere - faktúru a zmluvu vo vedomí, že p. V. má mať vysporiadané veci pre daňový úrad, nevedel, že sa jedná o predaj kravína. Obsahu na listinách nerozumel, podpisoval ich niekedy v marci 2014. Nebolo to 30.10.2013. Nevedel, že kravín je majetkom spoločnosti LANDOX s.r.o. Nevedel uviesť, kedy spoločnosť LANDOX s.r.o. nadobudla právo disponovať s nehnuteľnosťou. Nehnuteľnosť nikomu neodovzdával, nepredával, nevie kde je kravín, ani nevie kde je N. W.. Správca dane vo vyrubovacom konaní dňa 15.12.2014 vyhotovil Zápisnicu o ústnom pojednávaní o priebehu a výsledkoch dokazovania k pripomienkam a dôkazom predloženým k protokolu z daňovej kontroly zo dňa 21.08.2014. Žalobca 23.12.2014 elektronicky doručil správcovi dane vyjadrenie k výsledkom zisteným z daňovej kontroly. Správca dane následne 29.12.2014 vydal rozhodnutie, ktorým vyrubil žalobcovi ako platiteľovi DPH rozdiel v sume 65.500,- Eur na DPH za zdaňovacie obdobie IV. štvrťrok 2013, nepriznal mu nadmerný odpočet v sume 55.249,15 Eur a vyrubil mu daň v sume 10.250,85 Eur. Proti prvostupňovému rozhodnutiu správcu dane podal žalobca odvolanie, o ktorom rozhodol žalovaný napadnutým rozhodnutím. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 247 ods. 1, 2 O.s.p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. (2) Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktoré po vyčerpaní riadnych opravných prostriedkov, ktoré sa preň pripúšťajú, nadobudlo právoplatnosť. Podľa § 249 ods. 1, 2 O.s.p. (1) Konanie sa začína na návrh, ktorý sa nazýva žalobou. (2) Žaloba musí okrem všeobecných náležitostí podania obsahovať označenie rozhodnutia a postupu správneho orgánu, ktoré napadá, vyjadrenie, v akom rozsahu sa toto rozhodnutie a postup napadá, uvedenie dôvodov, v čom žalobca vidí nezákonnosť rozhodnutia a postupu správneho orgánu, a aký konečný návrh robí. Podľa § 250h ods. 1 O.s.p. až do rozhodnutia súdu môže žalobca rozsah napadnutia správneho rozhodnutia obmedziť; rozšíriť ho môže len v lehote podľa § 250b. Podľa § 250j ods. 1 O.s.p. ak súd po preskúmaní rozhodnutia a postupu správneho orgánu v rozsahu a z dôvodov uvedených v žalobe (ďalej len "v medziach žaloby") dospel k záveru, že rozhodnutie a postup správneho orgánu v medziach žaloby sú v súlade so zákonom, vysloví rozsudkom, že sa žaloba zamieta. Podľa § 8 ods. 1 písm. a/ Zákona o DPH dodaním tovaru je prevod práva nakladať s hmotným majetkom ako vlastník, ak tento zákon neustanovuje inak; na účely tohto zákona hmotným majetkom sú hnuteľné a nehnuteľné veci, ako aj elektrina, plyn, voda, teplo, chlad a podobné nehmotné veci a bankovky a mince, ak sa predávajú na zberateľské účely za inú cenu, ako je ich nominálna hodnota, alebo za inú cenu, ako je prepočet ich nominálnej hodnoty na eurá referenčným výmenným kurzom určeným a vyhláseným Európskou centrálnou bankou alebo Národnou bankou Slovenska 5a) v deň predchádzajúci dňu predaja bankoviek a mincí. Podľa § 19 ods. 1 Zákona o DPH daňová povinnosť vzniká dňom dodania tovaru. Dňom dodania tovaru je deň, keď kupujúci nadobudne právo nakladať s tovarom ako vlastník. Pri prevode alebo prechode nehnuteľnosti je dňom dodania deň odovzdania nehnuteľnosti do užívania, ak je tento deň skorší ako deň zápisu vlastníckeho práva k nehnuteľnosti do katastra nehnuteľností. Pri dodaní stavby na základe zmluvy o dielo alebo inej obdobnej zmluvy je dňom dodania deň odovzdania stavby. Pri dodaní tovaru podľa § 8 ods. 1 písm. c) je dňom dodania tovaru deň odovzdania tovaru nájomcovi. Podľa § 49 ods. 1 Zákona o DPH právo odpočítať daň z tovaru alebo zo služby vzniká platiteľovi v deň, keď pri tomto tovare alebo službe vznikla daňová povinnosť. Podľa § 51 ods. 2 Zákona o DPH platiteľ vykoná odpočítanie dane podľa § 49 ods. 2 písm. a), c) alebo písm. d) najskôr v zdaňovacom období, v ktorom právo na odpočítanie dane vzniklo, a najneskôr v poslednom zdaňovacom období kalendárneho roka, v ktorom právo na odpočítanie dane vzniklo, ak do uplynutia lehoty na podanie daňového priznania za zdaňovacie obdobie, v ktorom uplatňuje právo na odpočítanie dane, má doklad podľa odseku 1 písm. a), c) alebo písm. d). Ak platiteľ nemá doklad podľa odseku 1 písm. a), c) alebo písm. d) do uplynutia lehoty na podanie daňového priznania za posledné zdaňovacie obdobie kalendárneho roka, v ktorom právo na odpočítanie dane vzniklo, vykoná odpočítanie dane v tom zdaňovacom období, v ktorom dostane doklad podľa odseku 1 písm. a), c) alebo písm. d). Platiteľ vykoná odpočítanie dane podľa § 49 ods. 2 písm. b) najskôr v zdaňovacom období, v ktorom právo na odpočítanie dane vzniklo, a najneskôr v poslednom zdaňovacom období kalendárneho roka, v ktorom právo na odpočítanie dane vzniklo. Podľa § 69 ods. 5 Zákona o DPH každá osoba, ktorá uvedie vo faktúre alebo v inom doklade o predaji daň, je povinná zaplatiť túto daň. Podľa § 3 ods. 1, 2, 3, 6 Daňového poriadku (1) Pri správe daní sa postupuje podľa všeobecne záväzných právnych predpisov, chránia sa záujmy štátu a obcí a dbá sa pritom na zachovávanie práv a právom chránených záujmov daňových subjektov a iných osôb. (2) Správca dane postupuje pri správe daní v úzkej súčinnosti s daňovým subjektom a inými osobami a poskytuje im poučenie o ich procesných právach a povinnostiach, ak tak ustanoví tento zákon. Správca dane je povinný zaoberať sa každou vecou, ktorá je predmetom správy daní, vybaviť ju bezodkladne a bez zbytočných prieťahov a použiť najvhodnejšie prostriedky, ktoré vedú k správnemu určeniu a vyrubeniu dane. (3) Správca dane hodnotí dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti, pritom prihliada na všetko, čo pri správe daní vyšlo najavo. (6) Pri uplatňovaní osobitných predpisov pri správe daní sa berie do úvahy skutočný obsah právneho úkonu alebo inej skutočnosti rozhodujúcej pre zistenie, vyrubenie alebo vybratie dane. Na právny úkon alebo inú skutočnosť rozhodujúcu pre zistenie, vyrubenie alebo vybratie dane, ktoré nemajú ekonomické opodstatnenie a ktorých výsledkom je účelové obchádzanie daňovej povinnosti alebo získanie takého daňového zvýhodnenia, na ktoré by inak nebol daňový subjekt oprávnený, alebo ktorých výsledkom je účelové zníženie daňovej povinnosti, sa pri správe daní neprihliada. Podľa § 24 ods. 1, 2, 4 Daňového poriadku (1) Daňový subjekt preukazuje a) skutočnosti, ktoré majú vplyv na správne určenie dane a skutočnosti, ktoré je povinný uvádzať v daňovom priznaní alebo iných podaniach, ktoré je povinný podávať podľa osobitných predpisov, 2) b) skutočnosti, na ktorých preukázanie bol vyzvaný správcom dane v priebehu daňovej kontroly alebo daňového konania, c) vierohodnosť, správnosť a úplnosť evidencií a záznamov, ktoré je povinný viesť. (2) Správca dane vedie dokazovanie, pričom dbá, aby skutočnosti nevyhnutné na účely správy daní boli zistené čo najúplnejšie a nie je pritom viazaný iba návrhmi daňových subjektov. (4) Ako dôkaz možno použiť všetko, čo môže prispieť k zisteniu a objasneniu skutočností rozhodujúcich pre správne určenie dane a čo nie je získané v rozpore so všeobecne záväznými právnymi predpismi. Ide najmä o rôzne podania daňových subjektov, svedecké výpovede, znalecké posudky, verejné listiny, protokoly o daňových kontrolách, zápisnice o miestnom zisťovaní a obhliadke, povinné záznamy a evidencie vedené daňovými subjektmi a doklady k nim. Podľa § 44 ods. 1 Daňového poriadku daňovou kontrolou správca dane zisťuje alebo preveruje skutočnosti rozhodujúce pre správne určenie dane alebo dodržiavanie ustanovení osobitných predpisov. 1) Daňová kontrola sa vykonáva v rozsahu, ktorý je nevyhnutne potrebný na dosiahnutie jej účelu. Predmetom súdneho prieskumu zákonnosti rozhodnutia správneho orgánu v konaní podľa V. časti II. hlavy O.s.p. je zisťovanie, či je rozhodnutie správneho orgánu a jeho postup v konaní predchádzajúcom vydaniu rozhodnutia v súlade so zákonom z dôvodov nezákonnosti uplatnených žalobcom v žalobe. Rozsah súdneho prieskumu teda určuje žalobca tým, že v žalobe, ktorú žalobca musí podať do 2 mesiacov od doručenia rozhodnutia správneho orgánu v poslednom stupni, uplatní dôvody, pre ktoré považuje rozhodnutie, alebo postup správneho orgánu za nezákonné. Žalobca môže rozsahu napadnutia správneho rozhodnutia rozšíriť len v lehote podľa § 250b (§ 250h ods. 1 O.s.p.). Súd preskúmava rozhodnutie a postup správneho orgánu výlučne v rozsahu a z dôvodov uvedených v žalobe (v medziach žaloby). Z uvedeného vyplýva, že súd nemôže prihliadať na dôvody nezákonnosti uplatnené žalobcom po uplynutí 2 mesačnej lehoty v zmysle § 250b ods. 1 O.s.p., a teda nemohol prihliadnuť na dôvod nezákonnosti uplatnený splnomocneným zástupcom žalobcu na pojednávaní dňa 29.04.2016, keď namietal, že v tomto prípade malo byť aplikované ust. § 38 Zákona o DPH, v zmysle ktorého predmetná nehnuteľnosť mala byť oslobodená od dane, pričom žalovaný, ani správca dane toto ustanovenie neaplikovali. Mýli sa teda žalobca, keď tvrdí, že súd musí aj bez upozornenia žalobcu, pokiaľ namieta nesprávne právne posúdenie, skúmať, aké ustanovenie právneho predpisu malo byť na rozhodnutie predmetnej veci použité. Rovnako sa mýli, ak tvrdí, že nejde o rozšírenie dôvodov žaloby, pokiaľ až na pojednávaní poukázal na nesprávnu aplikáciu, resp. neaplikáciu ust. § 38 Zákona o DPH. Súd v tejto súvislosti považuje za potrebné uviesť, že súdne konanie nie je pokračovaním správneho konania. Súd nemá oprávnenie dôvody nezákonnosti za žalobcu vyhľadávať, ani všeobecne uplatnené dôvody konkretizovať na preskúmavaný prípad, alebo ich dopĺňať. Žalobca podľa uplatnených žalobných dôvodov namietal, že žalovaný svojím rozhodnutím ukrátil žalobcu na jeho právach, pretože vo svojom rozhodnutí vychádzal z nedostatočne zisteného skutkového stavu, z ktorého vyvodil nesprávne skutkové závery, vec nesprávne právne posúdil a svoje rozhodnutie nedostatočne zdôvodnil, následkom čoho je napadnuté rozhodnutie žalovaného vecne nesprávne a nezákonné. Pokiaľ žalobca namietal v žalobe nesprávne právne posúdenie veci, z takto všeobecne uplatneného dôvodu by nebolo možné konštatovať, že rozhodnutie je nezákonné. Žalobca uviedol, že nesprávne právne posúdenie veci je dôsledkom nedostatočne zisteného skutkového stavu, z ktorého žalovaný vyvodil nesprávne skutkové závery. Podstatou rozhodnutia žalovaného (i správcu dane) bola skutočnosť, že žalobca nepreukázal splnenie podmienok na uplatnenie odpočtu DPH v zmysle Zákona o DPH. Z odôvodnenia napadnutého rozhodnutia žalovaného (i z odôvodnenia rozhodnutia správcu dane) vyplýva, že základnou podmienkou pre vznik nároku na odpočítanie dane je vznik daňovej povinnosti. Podľa § 19 ods. 1 Zákona o DPH daňová povinnosť vzniká dňom dodania tovaru. Dodaním tovaru je podľa § 8 ods. 1 písm. a/ Zákona o DPH prevod práva nakladať s hmotným majetkom ako vlastník, pričom na účely tohto zákona hmotným majetkom sú o.i. nehnuteľné veci. Dňom dodania tovaru v zmysle § 19 ods. 1 Zákona o DPH je deň, keď kupujúci nadobudne právo nakladať s tovarom ako vlastník. Pri prevode alebo prechode nehnuteľností je dňom dodania deň odovzdania nehnuteľnosti do užívania, ak je tento deň skorší, ako deň zápisu vlastníckeho práva k nehnuteľnosti do katastra nehnuteľností. Podľa § 49 ods. 1 Zákona o DPH právo odpočítať daň z tovaru alebo služby vzniká platiteľovi v deň, keď pri tomto tovare alebo službe vznikla daňová povinnosť. Z ustanovení Daňového poriadku vyplýva, že v daňovom konaní nesie dôkazné bremeno daňový subjekt, ktorý v zmysle § 24 ods. 1 Daňového poriadku preukazuje skutočnosti, ktoré majú vplyv na správne určenie dane a skutočnosti, ktoré je povinný uvádzať v daňovom priznaní alebo iných podaniach, ktoré je povinný podávať podľa osobitných predpisov, skutočnosti, na ktorých preukázanie bol vyzvaný správcom dane v priebehu daňovej kontroly alebo daňového konania, vierohodnosť, správnosť a úplnosť evidencií a záznamov, ktoré je povinný viesť. Podmienky, za ktorých platiteľovi dane vzniká nárok na odpočítanie dane, sú hmotnoprávnej povahy a k záveru, či sú tieto podmienky splnené, nepostačuje len existencia faktúry (za predpokladu, že táto obsahuje všetky formálno-právne náležitosti). Faktúra ako daňový doklad je z hľadiska nároku na odpočítanie dane použiteľná len vtedy, ak je nepochybné, že v nej uvedené údaje odrážajú skutočnosť. V preskúmavanom prípade si žalobca uplatnil odpočítanie dane z faktúry č. 1301000 zo dňa 30.10.2013 s vyznačeným dátumom daňovej povinnosti 30.10.2013, v sume 393.000,- Eur (základ dane 327.500,- Eur, 20 % DPH 65.500,- Eur) od dodávateľa LANDOX s.r.o. Bratislava, na ktorej bola ako druh tovaru vyznačená nehnuteľnosť v k. ú. N. W. vedená na LV č. XXX, súp. č. XXXX - kravín na parc. č. XXX/XX, ku ktorej bola žalobcom predložená kúpna zmluva zo dňa 30.10.2013 uzatvorená medzi predávajúcim LANDOX s.r.o. Bratislava a kupujúcim - žalobcom, predmetom ktorej bol predaj vyššieuvedenej nehnuteľnosti za kúpnu cenu 393.000,- Eur s DPH. Žalovaný konštatoval, že výsledky dokazovania správcu dane spochybnili tvrdenie žalobcu o dodaní nehnuteľnosti uvedenej na spornej faktúre spôsobom a v termíne, ako uviedol žalobca, t.j. 30.10.2013. Výsledkom preverenia správcom dane bolo zistenie, že nehnuteľnosť nebola spoločnosťou LANDOX s.r.o. žalobcovi v IV. kvartáli 2013 dodaná, zdaniteľný obchod deklarovaný predmetnou faktúrou, resp. kúpnou zmluvou nebol reálne uskutočnený, čím nevznikla spoločnosti LANDOX s.r.o. daňová povinnosť v zmysle § 19 ods. 2 Zákona o DPH a žalobcovi nevzniklo právo na odpočítanie dane v zmysle § 49 Zákona o DPH. Žalobca v žalobe tvrdil, že žalovaný nesprávne vyhodnotil dôkazy a z nich vyvodil nesprávne skutkové závery. V žalobe však neuviedol, ktoré konkrétne dôkazy boli žalovaným vyhodnotené nesprávne a prečo, ani aký má takéto nesprávne vyhodnotenie dôkazu vplyv na zákonnosť napadnutého rozhodnutia žalovaného, prípadne aký mal byť z vykonaného dôkazu zistený skutkový záver. Zo žaloby vyplýva, že medzi účastníkmi konania je sporné, či žalobca preukázal (nepochybným spôsobom), že nehnuteľnosť užíval už predtým, ako došlo k zápisu jeho vlastníckeho práva do katastra nehnuteľností (v tejto súvislosti je potrebné konštatovať, že medzi účastníkmi konania nebolo sporné, že k zápisu vlastníckeho práva k predmetnej nehnuteľnosti do katastra nehnuteľností došlo dňa 22.04.2014). Rozhodujúcou skutočnosťou pre zistenie splnenia podmienky stanovenej v § 19 ods. 1 Zákona o DPH je, kedy predmetná nehnuteľnosť bola dodaná žalobcovi, t.j. deň odovzdania nehnuteľnosti do užívania žalobcovi, konkrétne či sa tak stalo 30.10.2013 a spôsobom, ako to deklaruje žalobca predloženou faktúrou a kúpnou zmluvou. Žalobca v žalobe tvrdí, že mu bola predmetná nehnuteľnosť odovzdaná do užívania ešte pred zápisom vlastníckeho práva do katastra nehnuteľností, o čom mala svedčuť ohliadka spornej nehnuteľnosti vykonaná zamestnancami správcu dane dňa 12.03.2014, ktorú im umožnil vykonať žalobca disponujúci všetkými kľúčmi, ako aj vyhlásenie konateľa spoločnosti LANDOX s.r.o. p. Kocúra, že on nehnuteľnosť neužíval. Z uvedeného žalobca vyvodil, že je nesporné, že spoločnosť LANDOX s.r.o. nehnuteľnosť nikdy neužívala a žalovaný (správne malo byť uvedené žalobca) túto nehnuteľnosť preukázateľne užíval 12.03.2014, a preto nie je podľa neho vecný a logický dôvod pre pochybnosť žalovaného o tvrdení žalobcu, že túto nehnuteľnosť užíval už aj 30.10.2013 a žalovaný takýto dôkaz v rozhodnutí ani neuvádza. V tejto súvislosti je potrebné predovšetkým uviesť, že žalovaný (ani správca dane) nie je povinný preukazovať, resp. uvádzať dôkazy o tom, kedy začal žalobca predmetnú nehnuteľnosť užívať. Naopak, je to práve žalobca, ktorý má v zmysle Daňového poriadku povinnosť v prípade, že si uplatňuje odpočet DPH z predmetnej faktúry preukázať, že sú splnené podmienky na odpočet DPH v zmysle Zákona o DPH, o. i. má povinnosť preukázať splnenie podmienok v § 19 ods. 1 Zákona o DPH, konkrétne skutočnosť, že dňom dodania (odovzdania nehnuteľnosti do užívania) je deň deklarovaný na faktúre a kúpnej zmluve, t.j. deň 30.10.2013. Súd sa v tomto prípade stotožnil so záverom žalovaného, že zo žalobcom predložených dôkazov, ani z dokazovania vykonaného správcom dane nebolo preukázané, že predmetná nehnuteľnosť uvedená na spornej faktúre bola skutočne dodaná žalobcovi 30.10.2013 spôsobom deklarovaným žalobcom vo faktúre a kúpnej zmluve. Tvrdenie žalobcu, že kúpna zmluva zo dňa 30.10.2013 bola uzavretá 30.10.2013 a v tento deň bola obidvoma zmluvnými stranami aj podpísaná, ako aj tvrdenie, že k dodaniu nehnuteľnosti došlo 30.10.2013 dňom vystavenia spornej faktúry, bolo spochybnené tak výpoveďou konateľa spoločnosti LANDOX s.r.o. M. K., ako aj výpoveďou bývalého konateľa spoločnosti LANDOX s.r.o. W. V., ktorí zhodne potvrdili, že kúpnu zmluvu podpisoval konateľ spoločnosti LANDOX s.r.o. M. K. u notárky v Spišskej Novej Vsi začiatkom marca 2014. Uvedená skutočnosť vyplýva aj z overovacej doložky na kúpnej zmluve, z ktorej je nepochybné, že notárka osvedčila skutočnosť, že konateľ spoločnosti LANDOX s.r.o. (ako predávajúci) M. K. vlastnoručne podpísal predmetnú kúpnu zmluvu pred ňou dňa 05.03.2014. Žalobca žiadnym relevantným dôkazom teda nepreukázal svoje tvrdenie, že konateľ M. K. podpísal predmetnú kúpnu zmluvu dňa 30.10.2014 a 05.03.2014 už len uznal svoj podpis za vlastný pred notárkou. Záver žalovaného, že žalobca nepreukázal spôsob a dátum dodania predmetnej nehnuteľnosti vyplýva aj z okolností, za ktorých sa M. K. stal konateľom spoločnosti LANDOX s.r.o., ktoré skutočnosti vyplývajú z výpovede M. K. a W. V. a z ktorých vyplýva, že M. K. nedisponoval žiadnymi listinami, ani účtovnými dokladmi spoločnosti LANDOX s.r.o. Z dokazovania nevyplynula ani skutočnosť, že by M. K. 30.10.2013 vystavil predmetnú faktúru. Naopak z výpovede W. V. vyplynulo, že predmetnú faktúru vystavil Q. S.. Pokiaľ žalobca tvrdil, že preukázal užívanie predmetnej nehnuteľnosti v čase, kedy zamestnanci správcu dane vykonali miestne zisťovanie a ohliadku nehnuteľnosti (12.03.2014), kedy žalobca disponoval kľúčmi od predmetnej nehnuteľnosti, súd uvádza, že táto skutočnosť jednak nepreukazuje žalobcom deklarovanú skutočnosť, že dňom dodania nehnuteľnosti bol deň 30.10.2013 a ani samotnú skutočnosť, že žalobca disponoval kľúčmi od predmetnej nehnuteľnosti nemožno vyhodnotiť ako dôkaz o tom, že predmetnú nehnuteľnosť užíval v dôsledku dodania nehnuteľnosti, resp. odovzdania tejto nehnuteľnosti konateľom spoločnosti LANDOX s.r.o., keďže ani z vyjadrenia p. K., ani z vyjadrenia p. V. nevyplýva, že by disponovali kľúčmi od predmetnej nehnuteľnosti, resp. že by konateľ spoločnosti LANDOX s.r.o. odovzdal predmetnú nehnuteľnosť žalobcovi. Naopak, vzhľadom na listinné dôkazy nachádzajúce sa v administratívnom spise, podľa ktorých spoločnosť LANDOX s.r.o. nadobudla predmetnú nehnuteľnosť od spoločnosti THT Slovakia s.r.o., ktorej konateľmi a spoločníkmi sú podľa výpisu z obchodného registra personálne prepojené osoby so žalobcom, je možné vyvodiť, že kľúčami disponovali rovnaké osoby, ktoré mali prístup k nehnuteľnosti v dôsledku toho, že boli súčasne spoločníkmi predchádzajúceho vlastníka nehnuteľnosti (spoločnosť THT Slovakia s.r.o.). Z vykonaného dokazovania je preto možné vyvodiť záver, že žalobca nepreukázal, že došlo k reálnemu odovzdaniu predmetnej nehnuteľnosti medzi spoločnosťou LANDOX s.r.o. a žalobcom v kontrolovanom zdaňovacom období IV. štvrťrok 2013 (konkrétne 30.10.2013), a teda žalobca nepreukázal, že boli splnené podmienky na odpočet dane v zmysle citovaných ustanovení Zákona o DPH. Žalobná námietka žalobcu spočívajúca v tvrdení, že žalobca vychádzal z nedostatočne zisteného skutkového stavu, z ktorého vyvodil nesprávne skutkové závery v dôsledku nesprávneho vyhodnotenia dôkazov, súd považoval za nedôvodnú. Pre úplnosť súd považuje za potrebné uviesť, že z výpovede konateľa spoločnosti LANDOX s.r.o. M. K. nevyplýva skutočnosť, že spoločnosť v rozhodnom období nehnuteľnosť neužívala, tak ako to tvrdí žalobca v žalobe, z výpovede M. K. vyplýva, že o činnosti spoločnosti LANDOX s.r.o. nemal žiadne informácie, nevedel ani, že jej konateľom, nevedel sa vyjadriť sa k otázke vlastníctva nehnuteľnosti spoločnosťou LANDOX s.r.o., nevedel, kde sa predmetná nehnuteľnosť nachádza, nevedel ani kde sa nachádza N. W., rovnako nedisponoval žiadnymi listinnými dôkazmi, ani účtovnými dokladmi spoločnosti LANDOX s.r.o. a predmetnú nehnuteľnosť žalobcovi ani neodovzdal. Pokiaľ žalobca v žalobe zaujal stanovisko k otázke vzniku kúpnej zmluvy a tvrdil, že táto bola skutočne podpísaná dňa 30.10.2013, na základe čoho mohol predávajúci 30.10.2013 vystaviť faktúru na zaplatenie kúpnej ceny a kupujúci mohol túto faktúru v IV. štvrťroku 2013 zaúčtovať, súd vzhľadom na vyššie uvedené skutočnosti opakovane konštatuje, že toto tvrdenie žalobcu nebolo v daňovom konaní žalobcom preukázané. Žalobca nepreukázal ani tvrdenie, že konateľ M. K. pôvodnú zmluvu „zapotrošil“, a preto mu bolo potrebné odovzdať ďalšie vyhotovenie kúpnej zmluvy z 30.10.2013, aby na tomto vyhotovení mohol dať overiť svoj podpis. Takéto tvrdenie žalobcu súd zhodne so žalovaným vyhodnotil ako účelové. Pokiaľ žalobca v žalobe namietal, že rozhodnutie žalovaného je nedostatočne odôvodnené, súd považoval aj túto námietku za nedôvodnú. Rozhodnutie je podľa názoru súdu dostatočne a riadne odôvodnené, obsahuje všetky dôkazy, ktoré tvorili podklad rozhodnutia správcu dane i žalovaného, obsahuje všetky zistenia, ako aj dôkazy, ktoré boli vykonané tak počas daňovej kontroly, ako aj počas vyrubovacieho konania, tieto sú vyhodnotené jednotlivo ako aj vo vzájomných súvislostiach, z dôkazov sú vyvodené konkrétne skutkové závery a na zistený skutkový stav boli aplikované relevantné ustanovenia Zákona o DPH. Rozhodnutie obsahuje vysporiadanie sa s návrhmi a námietkami žalobcu, obsahuje úvahu, ktorá ovplyvnila hodnotenie dôkazov a použitie právnych predpisov, podľa ktorých žalovaný rozhodoval. Rozhodnutie žalovaného teda obsahuje všetky náležitosti stanovené v § 63 ods. 3 a 5 Daňového poriadku. Nie je preto možné konštatovať, že by rozhodnutie bolo nepreskúmateľné pre nedostatok dôvodov. Skutočnosť, že žalobca nesúhlasí s dôvodmi uvedenými v odôvodnení napadnutého rozhodnutia žalovaného, nespôsobuje jeho nepreskúmateľnosť. Pokiaľ žalovaný z vykonaného dokazovania vyvodil záver, že žalobca nepreukázal splnenie podmienok na odpočet DPH, pretože nepreukázal, že nehnuteľnosť, ktorá bola predmetom fakturácie, bola skutočne dodaná 30.10.2013 spôsobom deklarovaným vo faktúre a kúpnej zmluve a ako si žalobca uplatnil v daňovom priznaní za IV. štvrťrok 2013, takéto vyhodnotenie dôkazov vyplýva zo zisteného skutkového stavu, úvaha, ktorú správny orgán uviedol v rozhodnutí je logická a vychádza z vykonaného dokazovania a záver o nesplnení podmienok na odpočet DPH je výsledkom správneho právneho posúdenia. Vzhľadom na vyššie uvedené skutočnosti súd po preskúmaní napadnutého rozhodnutia žalovaného, ako aj prvostupňového rozhodnutia a konania predchádzajúceho vydaniu týchto rozhodnutí z dôvodov uvedených v žalobe dospel k záveru, že z týchto dôvodov je rozhodnutie žalovaného v súlade so zákonom, a preto podľa § 250j ods. 1 O.s.p. žalobu zamietol. Podľa § 250k ods. 1 O.s.p. v konaní podľa V. časti O.s.p. pri preskúmavaní zákonnosti rozhodnutí správnych orgánov má žalobca právo na náhradu trov konania len v prípade, že je celkom alebo sčasti úspešný. Keďže žalobca v tomto konaní nebol úspešný, súd mu náhradu trov konania nepriznal. Toto rozhodnutie prijal senát krajského súdu pomerom hlasov 3:0 (§ 3 ods. 9 zák. č. 757/2004 Z.z. o súdoch a o zmene a doplnení niektorých zákonov v znení účinnom od 01.05.2011). Poučenie: Proti tomuto rozhodnutiu je prípustné odvolanie podané v lehote 15 dní odo dňa jeho doručenia prostredníctvom tunajšieho súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozhodnutiu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205a), rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2016:6015200819.1 (dáta aktuálne k 11. 11. 2026). Záväzné je znenie zverejnené súdom.




